Hierdie gedugte kwal is herkenbaar aan die gasblaas (pneumatofoor) van tot een min deursnee waarmee hy oor die oppervlak van die oseaan seil. Hy kan met sy sterk netel batterye 'n mens so erg vergiftig dat indien teengif nie toegedien word nie, ernstige verlamming en soms selfs die dood kan volg. By die suborde Chondrophora hang 'n groot voedingspoliep en talle geslagspoliepe onder 'n dik, stewige skyf. Die spesie Velella velella het bo-op die skyf nog 'n kam (seil) waarmee die dier deur die wind voortgedryf word.
Die skyfkwalle (Scyphozoa) vorm 'n aparte klas van die holtediere. Hulle verskil van die medusas van die klas Hydrozoa deurdat 'n velum ontbreek en ten opsigte van die agtstralige verdeling van die skermrand, die struktuur van die ewewigsintuie (statosiste) en die rangskikking van die ligsintuie (osellusse) op die skermrand. Die skerm is voorts dik en stewig en het 'n aansienlike deursnee, naamlik tot 2 m. Die mond is buisvormig en soms van mondtentakels voorsien.
Jong vissies kruip dikwels onder hulle skerms weg. Daar soek hulle beskerming en eet hulle waarskynlik selfs stukkies van hul gasheer. Ribkwalle Die ribkwalle verskil so baie van die ander kwalle dat hulle vandag as 'n eie phylum beskou word: die Ctenophora of Acnidaria. Hierdie baie klein, heterogene groep van vryswemmende holtediere verskil van ander deur die afwesigheid van netelselle en radiale simmetrie. In die plek van die netelselle het hulle 'n paar kleefselle wat verskeie kere gebruik kan word.
Die seedruif (Pleurobrachia pileus), wat veral langs die Noordseekus voorkom, het 'n glashelder balletjie met 'n deursnee van ongeveer 10 mm. Oor die dier se oppervlak loop 8 rye kammetjies met trilhare, wat vir die voortbeweging sorg.